Trevor Noah van rassisme beskuldigTrevor Noah (Foto: Facebook) Trevor Noah, die Suid-Afrikaanse komediant en Daily Show-aanbieder in die VSA, is van rassisme beskuldig oor uitlatings wat hy gemaak het omtrent Sondag se eindwedstryd in die Wêreldbeker-sokkertoernooi in Rusland. Noah is in die sop nadat hy “Afrika” gelukgewens het met sy oorwinning in dié toernooi aangesien die meerderheid van Frankryk, wat Kroasië met 4-2 in die eindstryd geklop het, se spelers swart is. “Ek verstaan dat hulle moet sê dit was die Franse span, maar kyk na daai ouens. Jy kry nie daai sonbruin-kleur deur in die suide van Frankryk uit te hang nie,” het Noah gesê. Noah se uitlatings het hewige kritiek ontlok en hy is van rassisme beskuldig. Gerard Araud, Frankryk se ambassadeur in die VSA, het Noah in ŉ brief oor die kole gehaal. Volgens Noah het Araud in die brief aangevoer dat slegs twee van Frankryk se spelers “direk” van Afrika af kom en dat die ander se ouers van daar na Frankryk geëmigreer het. Noah het in reaksie op Araud se brief gesê hy het eintlik bedoel swart mense reg oor die wêreld het die “African-ness” van die Franse spelers gevier. Hy het gesê hy het dit eerder positief bedoel in die sin van “kyk die Afrikane wat Franse geword het”. Volgens hom is dit vreemd dat iemand nie ŉ Afrikaan én Frans mag wees nie.